**ELŐTERJESZTÉS**

**A Gazdasági és Városstratégiai Bizottság 2017. április 3-i rendkívüli ülésére**

**Javaslat a Savaria Turizmus Nonprofit Kft. 2017. évi üzleti tervének elfogadására**

A Tisztelt Bizottság a Savaria Turizmus Nonprofit Kft. 2017. évi üzleti tervét a március 27-i rendkívüli ülésén nem fogadta el, hanem annak átdolgozását kérte a társaság ügyvezetőjétől.

Az átdolgozott üzleti terv továbbra is az alábbi főbb megállapításokon nyugszik:

A társaság eredményességét egyrészt a folyamatosan növekvő vendégéjszakák száma, másrészt az évről-évre javuló mérlegeredmények mutatják.

A társaság 2017. évre kitűzött céljai közül a legfontosabbak között említhető két rendezvény, a 2017. évi Savaria Történelmi Karnevál és az V. Szombathelyi Sárkányhajó Fesztivál sikeres megszervezése.

A kft. 2017. évben is több turisztikai pályázat benyújtását tervezi, amelyből három határon átnyúló projekt.

A 2017. évre figyelembe vehető pénzmaradvány 44.736 eFt. A Kft. a bevételi oldalon 114.471 eFt-ot, a költségek és ráfordítások oldalán szintén 114.471 eFt-ot tüntet fel, tehát a társaság 2017. évre 0 Ft eredménnyel számol.

A társaság 12.735 eFt szponzori támogatással, reklámbevétellel és 26.000 eFt kereskedelmi bevétellel számol.

Szombathely Megyei Jogú Város Önkormányzata és a társaság között létrejött együttműködési megállapodás alapján 29.920 eFt működési, feladat ellátási támogatással kalkulál a társaság a 2017. évben, valamint a Savaria Történelmi Karnevál megszervezésére 40.000 eFt támogatást tervezett az üzleti terv készítése során. A Közgyűlés azonban a 2017. március 2-án elfogadott költségvetési rendeletében a működési támogatást 25.218 eFt-ban, a Karnevál támogatását pedig 35.000 eFt-ban állapította meg.

A társaság az átdolgozott üzleti tervében tisztségviselői egyeztetés alapján a Szent Márton programiroda munkatársainak foglalkoztatásával 2017. május 31. napjáig számol. Erre tekintettel a korábbi 7.678e Ft plusz költségvetési forráshoz képest 4.702eFt költségvetési támogatást igényel, melyhez költségvetési rendelet módosítás szükséges.

A társaság felügyelőbizottsága a társaság 2017. évi üzleti tervét elfogadta.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. március 30.**

**/: Dr. Puskás Tivadar :/**

**Határozati javaslat**

**…./2017. (IV. 3.) GVB. számú határozat**

1. A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) számú rendelet 19. § (3) bekezdés a) pontjában kapott hatáskörében eljárva a Savaria Turizmus Nonprofit Kft. 2017. évi üzleti tervét 29.920 eFt működési, feladat ellátási támogatással, továbbá a Savaria Történelmi Karnevál megrendezéséhez nyújtott 40.000 eFt összegű önkormányzati támogatással jóváhagyásra javasolja a taggyűlésnek.

2. A Bizottság felhatalmazza a polgármestert, hogy a társaság taggyűlésén a fenti döntést képviselje.

3. A Bizottság javasolja a Közgyűlésnek, hogy a költségvetési rendelet soron következő módosítása során a társaság részére 4.702 eFt többletforrást biztosítson.

**Felelős**:

Lendvai Ferenc, a Gazdasági és Városstratégiai Bizottság elnöke

Dr. Károlyi Ákos jegyző

(a végrehajtásért: Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont: azonnal

2. pont: 2017. április 30.